作者:李端
標題:得山中道友書寄苗錢二員外
內容:有謀皆轗軻，非病亦遲回。壯志年年減，馳暉日日催。還山不及伴，到闕又無媒。高臥成長策，微官稱下才。詩人識何謝，居士別宗雷。跡向塵中隱，書從穀口來。藥欄遭鹿踐，澗戶被猿開。野鶴巢雲竇，遊龜上水苔。新歡追易失，故思渺難裁。自有歸期在，勞君示劫灰。